Ramaphosa sê vanaand oor OB-verslag | Maroela Media
Pres. Cyril Ramaphosa. (Foto: Jairus Mmutle/GCIS)
Pres. Cyril Ramaphosa sal Sondagaand reageer op adv. Busisiwe Mkhwebane, die openbare beskermer (OB), se bevindinge teen hom.
Die presidensie het aangekondig Ramaphosa sal vanaand om 18:00 'n mediakonferensie by die Uniegebou in Pretoria hou om te reageer op Mkhwebane se bevinding dat hy die parlement opsetlik mislei en die etiese kode vir die uitvoerende gesag oortree het.
Mkhwebane het Vrydag 'n omvattende verslag van 106 bladsye bekendgemaak waarin sy bevind Ramaphosa het die parlement doelbewus mislei oor die R500 000 wat Bosasa (nou African Global Operations) aan sy veldtog geskenk het om president van die ANC te word.
Ramaphosa het verlede jaar tydens 'n vraesessie in die parlement gesê sy seun Andile het gebaat by 'n kontrak van R500 000 met Bosasa. Ramaphosa het later sy antwoord teruggetrek en het aan die nasionale vergadering gesê hy het nie opsetlik verkeerde inligting daaroor gegee nie en dat die half miljoen rand inderdaad aan sy veldtog geskenk is.
Busisiwe Mkhwebane. Foto:
Mkhwebane het egter in haar verslag bevind Ramaphosa het die parlement doelbewus mislei aangesien hy homself genoeg tyd moes gee om navorsing te doen vir 'n weldeurdagte antwoord.
Die tweede aspek in die verslag is dat Mkhwebane bevind het dat Ramaphosa alle skenkings aan sy interne ANC-leierskapveldtog moet verklaar aan die parlement, en dat hy die wet oortree het deur dit nie te doen nie. Die OB maak dan ook die bevinding dat geldwassery moontlik voorgekom het in Ramaphosa se leierskapveldtog, en dat dit deur die Nasionale Vervolgingsgesag ondersoek moet word.
Die inhoud van Mkhwebane se verslag is so plofbaar en die interpretasie van regulasies en wetgewing so omstrede dat die hele sage bepaald op pad is om tot 'n lang, gekompliseerde, en vir die land lotsbepalende hofsaak te lei.
Busisiwe Mkhwebane Cyril Ramaphosa In die nuus
Sy kos ons ook n hewige onnodige klomp geld.
Vanaand daardie tyd is ek in die kerk.
Die antie is n Ace en Z aanhanger
Ek sal graag 'n Picasso skildery hiervan wil koop.
Ramaphosa het nie voldoen aan die verwagtinge. Maar as jy kyk na sy moontlike opvolgers, is dit beter dat hy aanbly….